Coop lukker fem dagligvarebutikker i Nordjylland på grund af for dårlig omsætning.

Det er underskud gennem en længere årrække, der nu får Coop til at lukke flere butikker landet over. Fem af dem ligger i Nordjylland. Der er tale om Dagli' Brugser og LokalBrugser. - Det er butikker, der giver betydelige underskud og hvor vi gennem flere år har kæmpet for at vende udviklingen. Men i år har butikkerne samlet set desværre forstærket den negative udvikling, trods en stor indsats fra medarbejdernes side. Vi ser derfor ikke flere muligheder for at drive dem videre, siger kædedirektør Torben B. Andersen, Dagli´Brugsen. I Nordjylland drejer det sig om butikker i Thisted, Nykøbing Mors, Arden, Suldrup og på Holbøll Plads i Aalborg. Butikkerne lukker pr. 30 juni.